text: Nye studerende strømmer til Sønderborg
  31 juli 2012 kl. 14.37
  Syddansk Universitet har tilbudt 710 flere studiepladser end sidste år. 4.778 har fået deres studieønske opfyldt, og det er en stigning på 17 procent.
  Campus Sønderborg kommer helt op på 39 procent flere studerende.
  Fagområder som ingeniøruddannelser, it-uddannelser, samfundsvidenskabelige og erhvervsøkonomiske uddannelser har fået den største tilgang af nye studerende, og de områder er stærkt repræsenteret i Sønderborg.
  10.798 havde søgt en eller flere uddannelser på Syddansk Universitet. 44 procent blev optaget. Blandt ansøgerne, der havde søgt universitetet som 1. prioritet, blev 64 procent optaget.
  
  Ledige pladser
  Universitetet har stadig ledige pladser inden på en række fag, så det samlede antal nye studerende kan blive større. Anden runde kan give op mod 500 studerende mere.
  Syddansk Universitet får de fleste studerende fra Fyn, nemlig 38 procent eller 1.804.
  Kun 19 procent kommer fra Syd- og Sønderjylland. Nogenlunde det samme antal kommer fra Nordsjælland og København.
  En række andre uddannelser i landsdelen har ledige pladser. For eksempel står de uddannelsessøgende ikke i kø for at blive folkeskolelærer.
  